b'\n_START_ARTICLE_\nKaare Weismann\n_START_PARAGRAPH_\nKaare Weismann (f\xc3\xb8dt 19. juni 1944 i J\xc3\xa6gersborg) er dr. med. og professor i dermato-venerologi ved K\xc3\xb8benhavns Universitet._NEWLINE_Weismann er student fra Holte Gymnasium 1963, cand.med. fra K\xc3\xb8benhavns Universitet 1971, dr.med. 1980 ("Zinc Deficiency and Effects of Zinc Therapy"). Han har haft ans\xc3\xa6ttelser som overl\xc3\xa6ge ved K\xc3\xb8benhavns Kommunehospital og Bispebjerg Hospital. Han oprettede i 2002 (sammen med overl\xc3\xa6ge, dr.med. Frederik Gr\xc3\xb8nh\xc3\xb8j) dermatologisk klinik ved H\xc3\xb8rsholm Sygehus. Senest er han ansat ved Privathospitalet Hamlet._NEWLINE_Kaare Weismann er forfatter til en lang r\xc3\xa6kke videnskabelige artikler og b\xc3\xb8ger om dermatologi, venerologi og medicinsk historie, bl.a. Dermatologi- og Venerologi L\xc3\xa6rebogen (1990). Han er medforfatter til Rook & Wilkinsons Textbook of Dermatology siden 1981. Blandt hans artikler kan n\xc3\xa6vnes nogle om Karen Blixens og S\xc3\xb8ren Kierkegaards sygdomme._NEWLINE_Weismann underviser ved speciall\xc3\xa6geuddannelsen og -efteruddannelsen, specielt i dermoskopi og diagnosticering af malignt melanom. Han var formand for Dansk Dermatologisk Selskab 1994-96 og har v\xc3\xa6ret \xc3\xa6resmedlem af foreningen siden 2010. Weismann blev pensioneret i 2011._NEWLINE_Han er gift med dermatolog Lena Secher.'